প্রধান মন্ত্রীনা বুন্দেলখন্দ এক্সপ্রেসৱেগীদমক উরেপ উয়ুং তমখ্রে; মসি পুৱারী ওইরবা নুমিৎ অমনি হায়না শিংথাখ্রে

উত্তর প্রদেশ দিফেন্স ইন্দস্ত্রীয়েল কোরিদোরগী মতাংশিং মেনশিন্নবা ২০১৮গী ফেব্রুৱারীদা লাউথোকখিবা অদুগী মতুং ইন্না ভারতকী প্রধান মন্ত্রী শ্রী নরেন্দ্র মোদীনা ঙসি চিত্রকুত্তা কিলোমীতর ২৯৬ শাংবা বুন্দেলখন্দ এক্সপ্রেসৱেগীদমক উরেপ উয়ুং তমখ্রে। লুপা কোতি ১৪,৮৪৯ চংনা শাগদৌরিবা এক্সপ্রেসৱে অসিনা চিত্রকুত, বান্দা, মাহোবা, হমিরপুর, জালৌন, ওরাইয়া অমসুং ইতাৱা জিলাশিংদা কানবা ফংহল্লগনি। থৌরম অসিনা ঙসি চিত্রকুত্তা লৈবাক্কী মফম পুম্নমক্তা ফার্মর প্রোদ্যুসর ওর্গনাইজেসন্স ১০,০০০ হৌদোকপগী শাখিসু ওইরি। মহাক্না পি.এম.-কিসানগী মখাদা বেনিফিসরী পুম্নমক্তা কিসান ক্রিদিৎকার্দ ফংহন্নবগীদমক্তা সেচুরেসন দ্রাইবসু হৌদোকখি। লৈবাক অসিদা থবক ফংহন্নবা অনৌবা খোংথাং কয়া পায়খৎপগীদমক সরকারবু থাগৎপা ফোংদোক্লদুনা শ্রী মোদীনা হায়খি মদুদি বুন্দেলখন্দ এক্সপ্রেসৱে, পুর্বাঞ্চল এক্সপ্রেসৱে নত্রগা প্রপোজ তৌরিবা গঙ্গা এক্সপ্রেসৱেনা উত্তর প্রদেশতা কনেক্তিবিতী হেঙ্গৎহনবতা নত্তনা থবক ফংহন্নবা খুদোংচাবা কয়া অমসু পীরগনি অমসুং প্রজাশিংবু খুদোংচাবা লৈরিবা অচৌবা শহরশিংগসু শম্নহল্লগনি। কংফালগী সিস্তেমশিংদগী হৌরগা জহাশিং অমসুং সবমেরিনদগী হৌরগা ফাইতর এয়রক্রাফশিং, হেলিকোপতরশিং, খুৎশু-খুৎলাইশিং অমসুং সেন্সরশিংগুম্বা দিফেন্স ইক্বিপমেন্তশিং য়াম্না চাউনা দরকার ওইরিবা অদু পল্লদুনা প্রধান মন্ত্রীনা হায়খি মদুদি চহী অসিগী বজেত্তা উত্তর প্রদেশ দিফেন্স কোরিদোরগীদমক লুপা কোতি ৩৭০০ কায়থোক্লে। উত্তর প্রদেশ দিফেন্স কোরিদোরনা বুন্দেলখন্দ এক্সপ্রেসৱেদগী খোংজেলসু ফংলি হায়না মহাক্না মখা তাখি। লৈবাক অসিগী লৌমীশিংগী শেন্থোক হেঙ্গৎহন্নবা অমসুং মখোয়দা শক্তি শিন্ননবা প্রধান মন্ত্রীনা ফার্মর প্রোদ্যুসর ওর্গনাইজেসন্স ১০,০০০ শেমগৎনবা স্কিম অমা হৌদোকখি। হৌজিক ফাওবা পোত্থোক পুথোকপা ওইরিবা লৌমীনা ফার্মর প্রোদ্যুসর ওর্গনাইজেসন্সকী থোংদা বিজিনেস তৌবসু ঙম্লগনি হায়না মহাক্না মখা তাখি। লৌমীশিংগীদমক সরকারনা পায়খৎলিবা অনৌবা খোংথাং কয়া পল্লদুনা প্রধান মন্ত্রীনা হায়খি মদুদি সরকারনা এম.এস.পি. ওইগেরা, সোইল হেল্থ কার্দ ওইগেরা, য়ুরিয়াগী চাদা ১০০ নীম কোতিং ওইগেরা, দিকেদ কয়াদগী লোইশিন্দনা তাদুনা লৈরম্লবা ইরিগেসন প্রোজেক্তশিং মপুংফানা লোইশিনবা ওইগেরা, মরী লৈনবা হিরম খুদিংমক্তা থবক তৌরি। প্রধান মন্ত্রীনা হায়খি মদুদি ফার্মর প্রোদ্যুসর ওর্গনাইজেসন্সনা লৌমীশিংগী কলেক্তিবিজেসন্দা মতেং পাংগনি মদুনা মরম ওইরগা মখোয়না মখোয়গী পোত্থোক অদু হেন্না ফবা মমল অমদা য়োনবা ঙমহল্লগনি। স্পিরিৎ অদুমক্তদা প্রধান মন্ত্রীনা হায়খি মদুদি সরকারনা লৈবাক অসিগী শোত্থরিবা জিলা ১০০ হেনবদা ফার্মর প্রোদ্যুসর ওর্গনাইজেসন্সদা অহেনবা ইন্সেন্তিবশিং পীনবা ৱারেপ লৌরে। মহাক্না অকনবা ৱাফম থমখি মদুদি চিত্রকুত য়াওনা উত্তর প্রদেশ অপুনবগী চাউরাক্না লৌমী ইমুং কোতি ২না চহী অমদা লুপা কোতি লিশিং ১২ হেন্না ফংলি, মদু মখোয়গী বেঙ্ক একাউন্তদা মিদল মেন য়াওদনা অমসুং করিগুম্বা মখল অমত্তগী খেৎনবা থমদনা দাইরেক্ত দিপোজিৎ তৌরি। মহাক্না মসিমসু মখা তাখি মদুদি পি.এম. কিসান য়োজনাগী বেনিফিসরীশিংবু পি.এম. জীবন জ্যোতি ইন্সুরেন্স অমসুং পি.এম. জীবন সুরক্ষা ইন্সুরেন্স স্কিমগসু শম্নহল্লে। মসিনা অৱাবা তারবা মতমদা লৌমীশিংদা লুপা লাখ ২ ফাওবগী ইন্সুরেন্সকী শেনফম ফংহল্লগনি হায়না মহাক্না মখা তাখি। লৌমীশিংগী শেন্থোক হেঙ্গৎহন্নবা পোইন্ত ১৬কী প্রোগ্রাম অমা শেম্লে হায়না প্রধান মন্ত্রীনা লাউথোকখি। মহাক্না হায়খি মদুদি লৌমীশিংনা মহাক্কী লৌবুক্তগী কিলোমীতর খরখক্কী অরাপ্পগী মনুংদা রুরেল হাত অমা ফংনবা সরকারনা হোৎনরি, মদুনা মহাকপু লৈবাক অসিগী কৈথেল অমা হেক্তগা শম্নহনগনি। লাক্কদৌরিবা মতমশিংদা মসিগী রুরেল হাতশিং অসিনা এগ্রিকলচরেল ইকোনোমীগী অনৌবা কেন্দ্রশিং ওইগনি হায়না মহাক্না মখা তাখি।